בסוף פרשת השבוע שלנו, פרשת ראה, התורה מזכירה שוב את הרגלים, אבל הפעם בלי תאריכים מדוייקים, אלא עונות חקלאיות. יש דבר אחד שכן קבוע: "שִׁבְעָה שָׁבֻעֹת תִּסְפָּר לָךְ" (דברים טז:ט) — היינו, שיש בדיוק שבעה שבועות בין היום שבו ישראל יצא ממצרים והיום שבו ניתנה התורה.

אבל זה עניין לא פשוט בכלל, והוא מחלוקת מפורסמת בין רבי יוסי והחכמים במסכת שבת (דף פו, עמוד ב): "ת"ר בששי בחדש ניתנו עשרת הדברות לישראל; רבי יוסי אומר בשבעה בו." הגמרא ממשיכה להסביר: "דכולי עלמא בשבת ניתנה תורה לישראל כתיב הכא ([שמות כ, ז](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%9B_%D7%96)), 'זכור את יום השבת לקדשו' וכתיב התם ([שמות יג, ג](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%92_%D7%92)) 'ויאמר משה אל העם זכור את היום הזה.'"

בהמשך, הגמרא מביאה ברייתא (דף פז, עמוד ב), "ת"ש ניסן שבו יצאו ישראל ממצרים בארבעה עשר שחטו פסחיהם ובחמשה עשר יצאו... ואותו היום חמישי בשבת היה." תוספות על אתר מסבירים:

**ואותו** יום חמישי בשבת היה כו'. ואם כן ברביעי שחטו פסחיהם ונמצא בשבת שעברה לקחו פסחיהן שאז היה בעשור לחדש ועל כן קורין אותו שבת הגדול לפי שנעשה בו נס גדול כדאמרינן במדרש (שמות רבה פ' בא) כשלקחו פסחיהם באותה שבת נתקבצו בכורות אומות העולם אצל ישראל ושאלום למה היו עושין כך אמרו להן זבח פסח לה' שיהרוג בכורי מצרים הלכו אצל אבותיהם ואל פרעה לבקש ממנו שישלחו ישראל ולא רצו ועשו בכורות מלחמה והרגו מהן הרבה הה"ד למכה מצרים בבכוריהם:

אבל יש לנו בעייה: אם בני ישראל יוצאים ממצרים ביום ה' בשבת, והתורה ניתנת בשבת, זאת אומרת שעברו 51 יום, לא 50! זוהי קושתייתו המפורסמת של המגן אברהם בתחילת סימן תצד של אורח חיים. בסופו של דבר, לא משנה כמה מהו התאריך המדוייק, לא ייתכן שחמישים יום אחרי יום חמישי תהיה שבת!

כנראה, אנחנו חייבים להסביר כמו שמפורש בסדר עולם ומובא בגמרא (שם, דף פח, עמוד א): "דתניא בסדר עולם ניסן שבו יצאו ישראל ממצרים בארבעה עשר שחטו פסחיהן בחמשה עשר יצאו ואותו היום ע"ש." אבל זאת אומרת ששבת הגדול היתה בט' בניסן, ולא בי'. אבל לא לקחו את שה עד למחרת, אז מה כל כך גדול בשבת ההיא?

אולי אפשר להסביר שפה, בעצם, על פי הפשט, ההכנה היא העיקר. באותו עשור לחודש, בני ישראל עושים מעשה, ולזה דרושה נחישות. אבל מבחן האמת הוא ביום שלפני, בזה שבני ישראל יושבים בבתיהם ויודעים שלמחרת, הם הולכים למרוד באדוניהם. זהו האתגר הגדול, אותה שבת אחרונה במצרים שהם מחליטים להיות עבדי ה' ולא עבדי אדם. האומץ הזה הוא מה שדרוש להתקרב מול הר סיני ולקבל עול מלכות שמים באותה שבת של יום הקהל.